সিলেটের কোম্পানিগঞ্জে পাথর তুলতে গিয়ে টিলা ধসে ফের শ্রমিকের মৃত্যু হয়েছে। ফারুক মিয়া (৩২) নামের ওই শ্রমিক উপজেলার উত্তর রনিখাই এলাকার আজিজুর রহমানের ছেলে। গতকাল বেলা ১১টার দিকে এ দুর্ঘটনা ঘটে। কোম্পানিগঞ্জ থানার ওসি আলতাফ হোসেন জানান, উপজেলার উত্মাছড়ায় আবদুল হালিমের মালিকানাধীন পাথরের গর্তে পাথর উত্তোলনের সময় আচমকা ধসে চাপা পড়ে ঘটনাস্থলেই মারা যান ফারুক। এ ব্যাপারে আইনানুগ ব্যবস্থা গ্রহণ করা হবে বলে জানিয়েছেন ওসি। প্রসঙ্গত, গত প্রায় দেড় মাসে কোম্পানিগঞ্জে পাথর উত্তোলনকালে ৮ জন শ্রমিক নিহত হয়েছেন। ২৩ জানুয়ারি টিলা ধসে প্রাণহানি ঘটে পাঁচজনের। পরে ১১ ফেব্রুয়ারি ও ২ মার্চ আরও দুই শ্রমিক নিহত হন।